Rapla maakonna alad on paljude Eesti ajaloo oluliste sündmuste tunnistajaks. Siin asus Muinas-Eesti suurim linnus - Varbola Jaanilinn, mida pole kunagi  vallutatud. Raplamaale Raikküla kärajatele kogunesid 13. sajandil nõu pidama Harjumaa, Läänemaa, Saaremaa ja Rävala vanemad. Eestlaste muinasaja viimane suur vastuhakk võõrvõimule - Jüriöö ülestõus - algas 1343. aastal Raplamaal. 1858. aasta talurahvaseaduse väljaandmisega kaasnesid talurahvarahutused, mis kulmineerusid nn Mahtra sõjaga. Viimase kaja ulatus kaugele väljapoole Eestit ning mõjutas oluliselt Vene tsaaririigi edasist talurahvapoliitikat. Mahtra sõda ja sündmusi saab meenutada Juurus, kus asub  Mahtra Talurahvamuuseum. Sillaotsa talumuuseumis on võimalik tutvuda vanade põllutöömasinate ja talukommetega.